ตลาดหุ้นเอเชียเปิดบวก ขานรับข้อมูลเศรษฐกิจสหรัฐฯ สดใส
ตลาดหุ้นเอเชียเปิดบวก ขานรับข้อมูลเศรษฐกิจสหรัฐฯ สดใส
ตลาดหุ้นเอเชียเปิดบวก ขานรับข้อมูลเศรษฐกิจสหรัฐฯ สดใส
24 มิ.ย. 2563

ตลาดหุ้นเอเชียปรับตัวขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน ขานรับข้อมูลเศรษฐกิจที่สดใสของสหรัฐ ซึ่งรวมถึงยอดขายบ้านใหม่เดือนพ.ค. ที่ดีดตัวขึ้นแข็งแกร่งกว่าการคาดการณ์ของนักวิเคราะห์
ดัชนี SSE Composite ตลาดหุ้นจีนเปิดวันนี้ที่ 2,972.98 จุด เพิ่มขึ้น 2.36 จุด, +0.08%
ดัชนี HSI ตลาดหุ้นฮ่องกงเปิดวันนี้ที่ 25,034.87 จุด เพิ่มขึ้น 127.53 จุด, +0.51%
ดัชนี TAIEX ตลาดหุ้นไต้หวันเปิดวันนี้ที่ 11,647.86 จุด เพิ่มขึ้น 35.50 จุด, +0.31%
ดัชนี KOSPI ตลาดหุ้นเกาหลีใต้เปิดวันนี้ที่ 2,145.93 จุด เพิ่มขึ้น 14.69 จุด, +0.69%
ดัชนี FTSE STI ตลาดหุ้นสิงคโปร์เปิดวันนี้ที่ 2,644.45 จุด เพิ่มขึ้น 9.53 จุด, +0.36%
ดัชนี FBMKLCI ตลาดหุ้นมาเลเซียเปิดวันนี้ที่ 1,507.38 จุด เพิ่มขึ้น 0.34 จุด, +0.02%
ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,541.01 จุด ลดลง 8.04 จุด, -0.04%
โดยกระทรวงพาณิชย์สหรัฐรายงานว่า ยอดขายบ้านใหม่ดีดตัวขึ้น 16.6% ในเดือนพ.ค. ซึ่งแข็งแกร่งกว่าที่นักวิเคราะห์คาดการณ์ว่าจะเพิ่มขึ้นเพียง 2.9% บ่งชี้ว่าตลาดที่อยู่อาศัยของสหรัฐเริ่มฟื้นตัว หลังได้รับผลกระทบอย่างหนักจากการแพร่ระบาดของโควิด-19
ขณะที่ไอเอชเอส มาร์กิต ซึ่งเป็นบริษัทให้บริการข้อมูลทางการเงิน เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิต และภาคบริการเบื้องต้นของสหรัฐ ดีดตัวสู่ระดับ 46.8 ในเดือนมิ.ย. ซึ่งเป็นระดับสูงสุดในรอบ 4 เดือน จากระดับ 37.0 ในเดือนพ.ค. โดยได้แรงหนุนจากการที่รัฐบาลผ่อนคลายมาตรการล็อกดาวน์และเปิดให้ธุรกิจต่างๆ เริ่มกลับมาดำเนินกิจการได้อีกครั้ง
นักวิเคราะห์จากบริษัทหลักทรัพย์แจนนีย์ มอนโกเมอรี่ สก็อตต์ ในรัฐฟิลาเดลเฟีย กล่าวว่า ข้อมูลเศรษฐกิจล่าสุดของสหรัฐได้ช่วยสนับสนุนมุมมองที่ว่าเศรษฐกิจสหรัฐมีแนวโน้มดีดตัวขึ้นแบบ V-Shape ซึ่งทำให้นักลงทุนเปิดรับความเสี่ยงมากขึ้น โดยมีแรงซื้อเข้าหนุนหุ้นกลุ่มเทคโนโลยีอย่างคึกคัก เนื่องจากนักลงทุนมองว่า ธุรกิจเทคโนโลยีมีโอกาสเติบโตได้มากกว่าธุรกิจอื่นๆ เช่น อสังหาริมทรัพย์ และสาธารณูปโภค